text: Rugbrød tilbagekaldes på grund af risiko for kølemiddel
  19 januar 2018 kl. 19.15
  Der er risiko for, at to partier rugbrød er forurenet med mindre mængde kølemiddel. Derfor kaldes de tilbage.
  Kohberg Bakery Group A/S med hjemsted og bageri i Bolderslev tilbagekalder to partier rugbrød, da der er risiko for, at det er blevet forurenet med en mindre mængde kølemiddel.
  Det oplyser Fødevarestyrelsen på sin hjemmeside.
  Risikoen for forurening gør rugbrødet uegnet som fødevare.
  Der er tale om softkernerugbrød på et kilo, som er solgt fredag i Netto. Brødene er solgt uden emballage som friskbagt brød i "Brødhuset".
  Desuden trækkes brød under navnet Aktiv protein brød tilbage. De har en størrelse på 600 gram og har bedst før-dato 25. januar. EAN-nummeret er 5726866108500. Brødene er solgt i butikker over hele landet.
  Ifølge Fødevarestyrelsen er en teknisk fejl skyld i en mindre lækage i vandtilførslen, som betyder, at der er risiko for, at brødet er forurenet med kølemiddel.
  Hvis man har fået fingre i et af de brød, som muligvis er forurenet, skal man levere det tilbage til butikken eller smide det ud.
  